 Ọgbọn Ju Agbára: Ìjàpá Mú ErinÀjànàkú Wọ Ìlú  Wisdom Is Greater Than Strength: The Tortoise Brought An Elephant To Town : Ni ìlú Ayégbẹgẹ, ìyàn mú gidigidi, eleyi mu Ọba ìlú bẹrẹ si sá pamọ fún àwọn ará ìlú nitori kò mọ ohun ti ohun lè ṣe.  Òjò kò rọ fún ọpọlọpọ ọdún, oorun gbóná janjan, nitorina, kò si ohun ọgbìn ti ó lè hù.  Ìrònú àti jẹ àti mun bá gbogbo ará ìlú  Ọba, Olóyè, Ọmọdé àti àgbà.Yorùbá ni Àgbà kii wà lọjà ki orí ọmọ tuntun wọ, nitori èyí, Ọba sáré pe gbogbo àgbà ìlú àti Àwòrò-Ifá lati ṣe iwadi ohun ti ìlú lè ṣe ki òjò lè rọ.  Àwòrò-Ifá dá Ifá, ó ṣe àlàyé ẹbọ ti Ifá ni ki ìlú rú.  Ifá ni ki ìlú mu Erin lati fi rúbọ ni gbàgede ọjà.Gẹgẹbi Ọba-orin Sunny Ade ti kọ Ìtàkùn ti ó ni ki erin ma wọ odò, tohun terin lo nlọ.  Ògbojú Ọdẹ ló npa Erin ṣùgbọn Olórí-Ọdẹ ti Ọba yan iṣẹ ẹ mi mú Erin wọ ìlú fún, sọ pé ko ṣẽ ṣe nitori Ọdẹ aperin ni àwọn, ki ṣe Ọdẹ a mu erin.  Ọba paṣẹ fún Akéde ki ó polongo fún gbogbo ara ilu pe Ọba yio da ẹnikẹni ti  ó bá lè mú Erin wọ ìlú fun ìrúbọ yi lọlá.  Ọpọ gbìyànjú, pàtàki nitori ìlérí ti Ọba ṣe fún ẹni ti ó bá lè mu Erin wọlú, wọn sọ ẹmi nu nínú igbó, ọpọ fi ara pa lai ri Erin mú.Laipẹ, Ìjàpá lọ bà Ọba àti Olóyè pé ohun yio mú Erin wálé fún ẹbo rírú yi.  Olú-Ọdẹ rẹrin nigbati o ri Ìjàpá, ó wá pa òwe pé À nsọrọ ẹran ti ó ni ìwo, ìgbín yọjú.  Olú-Ọdẹ fi ojú di Àjàpá, ṣùgbọn Ìjàpá kò wo bẹ, ó fi ọgbọn ṣe àlàyé fún Ọba.  Ọbá gbà lati fún Ìjàpá láyè lati gbìyànjú.Ìjàpá lọ si inú igbó lati ṣe akiyesi Erin lati mọ ohun ti ó fẹràn ti ohun fi lè mu.  Ìjàpá ṣe akiyesi pé Erin fẹràn oúnjẹ dídùn àti ẹtàn.  Nigbati Ìjàpá padá, o ṣe Àkàrà-olóyin dání, o ju fún Erin ki ó tó bẹrẹ si sọ ohun ti ó báwá pé àwọn ará ìlú fẹ ki Erin wá jẹ Ọba ìlú wọn nitori Ọba wọn ti wọ Àjà.  Àjàpá pọn Erin lé, inú ẹ dùn, ohun naa rò wi pé, pẹlú ọla ohun nínú igbó o yẹ ki ohun le jẹ ọba.  Pẹlú ìrànlọwọ Ọba àti ará ìlú, wọn ṣe gbogbo ohun ti Ìjàpá ni ki wọn ṣe.   Ìjàpá àti ará ìlú mu Erin wọ ìlú pẹlú ọpọlọpọ àkàrà-olóyin, ìlù, ijó àti orin yi:Erin ká relé kó wá jọbaErin yẹyẹ ò, erin yẹyẹ    lẹ mejiÌwò yí ọla rẹ,Erin yẹyẹ ò, erin yẹyẹ,Agbada á má ṣe wéré,Erin yẹyẹ ò, erin yẹyẹÀàrò á máa ṣe wàrà,Erin yẹyẹ ò, erin yẹyẹErin ká relé kó wá jọbaErin yẹyẹ ò, erin yẹyẹ    lẹ mejiInú Erin dùn lati tẹ lé ará ìlú, lai mọ pé jàpá ti gba wọn ni ìmọràn lati gbẹ kòtò nlá ti wọn da aṣọ bò bi ìtẹ Ọba.  Erin ti wọ ìlú tán, ó rí àga Ọba níwájú, Ìjàpá àti ará ìlú yi orin padà ni gẹrẹ ti ó fẹ lọ gun àga Ọba:A o merin jọbaẸwẹkún, ẹwẹlẹ ...Àjàpá àti ará ìlú yà kúrò níwájú Erin, ó yan lọ si orí ẹní lati lọ gun-àga Ọba, ó já sí kòtò nlá lai dé orí ìtẹ.  Inú kòtò yi ni Àwòrò-Ifá ti fi Erin rúbọ.  Lẹhin ẹbọ, òjò rọ, ìlú bẹrẹ si tura, Ọbá dá Àjàpá lọlá, àwọn ará ìlú bẹrẹ sí bu iyì fún Àjàpá.Ẹkọ ìtàn yi ni pé: ọgbọn ju agbára; ká ṣọra fún ẹmí ìgbéraga; ki a má fi ojú di ẹnikẹni; ki á fi ara balẹ ṣe iwadi nigbati ìṣòro bá dé; ká ṣọra fún àjẹkì; ká ṣọra fún ẹtàn àti bẹ ẹ bẹ ẹ lọ. 